Enkyuka y’embeera y’obudde ereetedde omugga okukosa abantu b’omu bukiikaddyo bwa Uganda. Mu mwezi Ogwokusatu mu mwaka gwa nkumi bbiri mu abiri, nnamutikkwa w’enkuba we yasalako ekitundu ky’e Kasese, abantu bangi baasigala tebalina nnyumba.Rehema Aryema Namale yali yagula ennyumba ye mu bukiikaddyo bwa Uganda nga yagigula obukadde amakumi ataano nga asuubira nti mwanaawummulira nga annyuse emirimu wamu n’okukulizaamu abaana be. Naye mu myezi ebiri yali esaanyiziddwawo enkuba. Ennyumba ya Namale yali yazimbibwa mu nzigotta ez’omu kibuga kye Kasese okumpi n’omugga gwa Nyamwamba nga guviira ddala waggulu ku lusozi Rwenzori ne guyiika okuyita mu kkuumiro ly’ebisolo erya Queen Elizabeth nga lino lya kiro mita kikumi abiri mu mukaaga olwo ne gwegatta ku nnyanja George. Mu mwaka ekkumi egiyise n’omusobyo, omugga Nyamwamba gwali nga gujjula ne gubooga era okujjula kw’omwaka gwa nkumi bbiri mu biri mu mwezi Ogwokutaano kwe kwakyusa obulamu bwa Namale. Ku lunaku olwo amaka emitwalo ebiri n’ekitundu ge gayonoonebwa. Embeera y’obudde mu Uganda egenda ekyuka. Ebbugumu okuviira ddala mu mwaka gwa lukumi mu lwenda mu nkaaga lyeyongerako ekitundu kimu n’obutundu busatu seruyisasi. Bbalaafu wa Rwenzori eyali aleetanga n’abalambuzi okuva mu Buyonaani mu myaka gya nkumi bbiri naye kati yasaanawo. Kati empewo eri waggulu eyo eyokya ekintu ekitabangawo. Kati enkuba ey’amaanyi bw’etonnya ng’eva waggulu ku lusozi esaanyizaawo ddala ennimiro, amayumba n’entindo ne biviira ddala ku maapu. Wano era mu Afirika ey’Obuvanjuba yonna, enkyukakyuka y’embeera y’obudde tekikyali kintu kya kuteebereza, wabula kati kya ddala. Buli mwaka, omugga Nyamwamba gwonoonera abantu ebintu byabwe. Ebiva mu kunoonyereza, biraga nti abantu abaakosebwa amataba mu Disitulikiti ya Kasese baatuuka mu mitwalo kkumi n’ebiri. Wabula, okukyuka kw’embeera y’obudde mu Bukiikaddyo bwa Uganda si kwe kwokka okuleetedde omugga Nyamwamba okuleeta amataba, naye n’abantu abasima omusenyu ku njegooyego z’omugga wamu n’abatema emiti bakoze ky’amaanyi kuba tewakyali kitangira mazzi kutuuka mu nnyumba zaabwe nga amataba gazze. Abamu ku bakungu abakola mu kitongole ekikola ku butonde bw’ensi mu Uganda bagamba nti omuliro ogwayokebwa ku nsozi waggulu gwasaanyaawo entobazi ezaali zikwata amazzi ng’enkuba etonnye mu bungi. Ate abalala bagamba nti ensozi zino okubeera bbalaafu, ebbugumu bwe liyitirira, kiziviirako amazzi okubimba ne gayiika ng’enkuba etonnye olwo n’amataba ne gajja. Wakati w’omwaka gwa nkumi bbiri mu abiri okutuusa mu mwaka gwa nkumi bbiri mu abiri mu ebiri, abantu amakumi asatu mu bataano be baafiira mu mataba gano ate abalala omutwalo gumu mu kakaaga mu nkaaga mu basatu baasigala tebalina wa beegeka luba.